
Për një ndryshim në udhëzimin nr.3, datë 30.1.2006 “Për tatimin 
mbi vlerën e shtuar”

Në mbështetje të nenit 102 pika 4 të Kushtetutës së Republikës së Shqipërisë, si dhe në zbatim të ligjit nr.7928, datë 27.4.1995 “Për tatimin mbi vlerën e shtuar”, të ndryshuar, Ministri i Financave

Udhëzon:

Në udhëzimin nr.3, datë 30.1.2006 “Për tatimin mbi vlerën e shtuar” bëhen këto ndryshime:
1. Në pikën 1.1 “Detyrimi për të kërkuar regjistrimin”, paragrafi i parë shfuqizohet dhe zëvendësohet me paragrafin e formuluar si më poshtë:
“ Çdo person fizik apo juridik që zhvillon veprimtari ekonomike, qarkullimi i të cilit tejkalon apo parashikohet të tejkalojë 8 milionë lekë për një vit kalendarik, ose do të kryejë veprimtari në fushën e importit, detyrohet të kërkojë të regjistrohet.”.
2. Pika 7.9.3 “Skema e shtyrjes së pagesës së TVSH-së”, shfuqizohet dhe zëvendësohet me pikën 7.9.3 të formuluar si më poshtë:
“7.9.3 Skema e shtyrjes së pagesës së TVSH.
Me ligjin nr.9597, datë 27.7.2006, ndryshohet pika 2.1 e nenit 26 të ligjit nr.7928, datë 27.4.1995 “Për tatimin mbi vlerën e shtuar”. Për makineritë dhe pajisjet e importuara nga personat e tatueshëm, në funksion të veprimtarisë së tyre ekonomike, pavarësisht llojit të saj, zbatohet skema e shtyrjes së pagesës së TVSH-së për një periudhë deri në gjashtë muaj, sipas së cilës TVSH-ja nuk paguhet në doganë në çastin e importit.
I. Skema e shtyrjes së pagesës së TVSH-së për importimin e makinerive e të pajisjeve.
Kjo skemë zbatohet për makineritë dhe pajisjet e importuara nga personat e tatueshëm, të regjistruar si tatimpagues të tatimit mbi vlerën e shtuar. Kusht është që importi i kryer të jetë në funksion të veprimtarisë ekonomike të personit të tatueshëm dhe nuk kushtëzohet nga lloji i saj.
Përsa i përket kuptimit të termave, jepen përcaktimet e mëposhtme:
- “Makinë”, çdo konstruksion, i krijuar prej njeriut, që, duke marrë energji në një formë të përshtatshme dhe udhëzimet e duhura, është në gjendje të kryejë punë.
-“Linjë teknologjike”, tërësia e makinerive, pajisjeve dhe instalimeve të ndryshme, të lidhura ndërmjet tyre, që bëjnë të mundur realizimin e një procesi teknologjik.
- “Proces teknologjik”, tërësia e metodave, që duhen të ndiqen, hap pas hapi, për të bërë të mundur arritjen e qëllimit, për të cilin bëhet investimi përkatës.
- “Pajisje”, pajisjet dhe aparaturat, që shërbejnë si plotësuese të makinerive dhe që ndihmojnë për funksionimin e rregullt të tyre, si dhe për matjen dhe kontrollin e parametrave të punës.
1.1 Kushte të përgjithshme
Pagesa e TVSH-së shtyhet deri në gjashtë muaj nga çasti i kryerjes së importit.
Ky afat mund të jetë më i shkurtër, kur:
- nga vetë personi i tatueshëm, kërkohet të bëhet pagesa në një çast më të hershëm se mbarimi i periudhës gjashtëmujore;
- personat e tatueshëm importojnë makineri me qëllim shitjen e tyre te persona të tretë. Pagesa e TVSH-së nga këta persona shtyhet deri në periudhën tatimore (muajin) në të cilën bëhet edhe shitja e makinerive.
Personi i tatueshëm, përfitues i kësaj skeme, paraqet në organin doganor dokumentacionin e nevojshëm justifikues, shoqërues të makinerive e pajisjeve të importuara, bazuar në kërkesat e legjislacionit doganor.
Vlera e tatueshme e makinerive dhe e pajisjeve të importuara përcaktohet në përputhje me dispozitat e legjislacionit, doganor dhe tatimor, pavarësisht nëse makineritë e pajisjet e importuara janë apo jo të taksueshme me taksa doganore. Kjo vlerë përfshin, gjithashtu:
a) shpenzimet e transportit e të sigurimit dhe shpenzimet e tjera, të përfshira në importimin e makinerive e të pajisjeve, deri në çastin e hyrjes në territorin e Republikës së Shqipërisë;
b) tarifat, taksat dhe detyrimet e pagueshme, si pasojë e eksportimit të këtyre makinerive e pajisjeve nga shtete, prej të cilave ato eksportohen, apo të pagueshme si rezultat i importimit të tyre, përveç TVSH-së së pagueshme.
Organi doganor, pasi përcakton vlerën e tatueshme të makinerive dhe të pajisjeve, me të gjitha elementet përbërëse të saj, zbaton mbi këtë vlerë shkallën tatimore të TVSH-së, e cila është në fuqi në çastin e importimit të makinerive e pajisjeve.
TVSH-ja e llogaritur nga organi doganor nuk paguhet nga personi  i tatueshëm në çastin e zhdoganimit të makinerive e pajisjeve të importuara; ajo paguhet nga personi i tatueshëm importues, brenda gjashtë muajve nga çasti i importimit të makinerive dhe pajisjeve. Pagesa e saj bëhet për llogari të degës doganore, ku janë kryer procedurat e importit.
1.2 Personat e tatueshëm importues
a) persona që importojnë makineri e pajisje, për investim për veprimtarinë e tyre
Në çastin e importit të makinerive e pajisjeve për t’u investuar, personit të tatueshëm që importon për të investuar, i lëshohet deklarata doganore (DAV) e importit (IM4) me një numër regjistrimi R. Në kutinë nr.37 të DAV-it, është vendosur kodi shtesë 991 për (shtyrjen e pagesës së TVSH-së për makineri e pajisje).
Në kutinë nr.47 (llogaritja e detyrimeve) të DAV-it, kolona MP, në zërin TVSH shënohet 2, që nënkupton mospagimin e TVSH-së në çastin e importimit. Kështu në totalin e detyrimeve që duhen paguar paraqitet vetëm shuma e detyrimeve doganore.
Në momentin e pagesës së TVSH-së printohet DAV-i, versioni i fundit i deklaratës, e cila ka të njëjtin numër regjistrimi R dhe në kutinë 37 do të jetë kodi shtesë 003 për (pagesën e TVSH-së për makineri e pajisje për investime).
Në kutinë nr.47 (llogaritja e detyrimeve) të DAV-it, kolona MP, në zërin TVSH shënohet 1, që nënkupton pagimin e TVSH-së.
Ky dokument, versioni i fundit, është edhe dokumenti justifikues i importit i vlefshëm për regjistrimet e mëtejshme për efekt të TVSH-së.
Data e pagesës së TVSH-së në doganë, e paraqitur në dokumentin justifikues që përmendëm, përcakton edhe periudhën tatimore (muajin), në të cilën pesoni i tatueshëm e regjistron (vetëm për qëllim të mbajtjes së dokumentacionit për TVSH) dhe deklaron TVSH-në si të zbritshme pranë organeve tatimore.
Regjistrimi në librin e blerjeve të TVSH-së, i vlerës së makinerive e pajisjeve, si dhe TVSH-së së zbatuar në import, bëhet në periudhën tatimore (muajin), që është paguar TVSH-ja në import.
Për çdo regjistrim vendoset dukshëm, në çastin e kryerjes së importit, shënimi “Import me shtyrje pagese të TVSH-së, referuar deklaratës doganore nr.____/datë____”.
Në formularin e deklarimit dhe të pagesës së TVSH-së, të kësaj periudhe tatimore, vlera e tatueshme e makinerive dhe e pajisjeve dhe TVSH-ja, e llogaritur dhe e paguar për importin e tyre, raportohen përkatësisht në rubrikat e importit (14) dhe (15).
b) Personat e tatueshëm, që importojnë makineri për t’i shitur
Këta persona nuk paguajnë TVSH në doganë për makineritë e përcaktuara në aneksin, që i bashkëlidhet vendimit të Këshillit të Ministrave nr.559, datë 16.8.2006.

Personat e tatueshëm, që importojnë makineri për furnizimin e personave të tretë, kanë të drejtë të përfitojnë nga skema e shtyrjes së pagesës së TVSH-së deri në periudhën tatimore (muajin), në të cilin bëjnë shitjen e tyre, por jo më vonë se gjashtë muaj nga çasti i importimit.
Në çastin e importit të makinerive, personit të tatueshëm i lëshohet deklarata doganore (DAV) e importit (IM4) me një numër regjistrimi R. Në kutinë nr.37 të DAV-it është vendosur kodi shtesë 992 për (shtyrjen e pagesës së TVSH-së së makinerive për shitje).
Në kutinë nr.47 (llogaritja e detyrimeve) të DAV-it, kolona MP, në zërin TVSH shënohet 2, që nënkupton mospagimin e TVSH-së në çastin e importimit. Kështu në totalin e detyrimeve që duhen paguar praqitet vetëm shuma e detyrimeve doganore.
Në të njëjtën periudhë tatimore (muaj) kur personi i tatueshëm shet makineritë e importuara, detyrohet të paguajë TVSH-në, për importin e tyre, në degën e doganës ku është bërë importi.
Në momentin e pagesës së TVSH-së printohet DAV-i, versioni i fundit i deklaratës e cila ka të njëjtin numër regjistrimi R dhe në kutinë 37 do të jetë kodi shtesë 004 për (pagesën e TVSH-së për makineri për t’u shitur).
Në kutinë nr.47 (llogaritja e detyrimeve) të DAV-it, kolona Mp, në zërin TVSH shënohet 1, që nënkupton pagimin e TVSH-së.
Ky dokument, versioni i fundit, është edhe dokumenti justifikues i importit i vlefshëm për regjistrimet e mëtejshme për efekt të TVSH-së.
Data e pagesës së TVSH-së në doganë, e paraqitur në dokumentin justifikues që përmendëm, përcakton edhe periudhën tatimore (muajin), në të cilën personi i tatueshëm e regjistron (vetëm për qëllim të mbajtjes së dokumentacionit për TVSH) dhe deklaron TVSH-në si të zbritshme pranë organeve tatimore.
Regjistrimi në librin e blerjeve të TVSH-së, i vlerës së makinerive e pajisjeve, si dhe TVSH-së së zbatuar në import, bëhet në periudhën tatimore (muajin), që është paguar TVSH-ja në import.
Për çdo regjistrim vendoset dukshëm, në çastin e kryerjes së importit, shënimi “Import me shtyrje pagese të TVSH-së, referuar deklaratës doganore nr.____/datë____”.
Në formularin e deklarimit dhe të pagesës së TVSH-së, të kësaj periudhe tatimore, vlera e tatueshme e makinerive dhe TVSH-ja, e llogaritur dhe e paguar për importin e tyre, raportohen përkatësisht në rubrikat e importit (14) dhe (15).
c) Personat që importojnë pajisje me qëllim për t’i shitur
Për importin e pajisjeve me qëllim shitjeje nuk zbatohet skema e shtyrjes së pagesës së TVSH-së.
Në çastin e importit të pajisjeve, bëhet edhe pagesa e TVSH-së në doganë lidhur me këtë import.
Regjistrimet e mëtejshme bëhen njëlloj si ato të importeve të zakonshme të mallrave.
II.Skema e shtyrjes së pagesës së TVSH-së për importimin e energjisë elektrike nga KESH.
Për importimin e energjisë elektrike nga KESH-i, zbatohet skema e shtyrjes së pagesës të TVSH-së, sipas të cilës KESH sha-së i lejohet shtyrja e pagesës së TVSH-së mbi importin e energjisë elektrike deri në çastin e dorëzimit të deklaratës përkatëse të TVSH-së, duke mos paguar TVSH-në në doganë në çastin e importit.
Në periudhën tatimore, që i përgjigjet kryerjes së importit të energjisë elektrike, nga KESH, lëshohet menjëherë një faturë tatimore shitjeje me TVSH (brenda vendit), për të njëjtën vlerë me atë të energjisë elektrike të importuar, ku shitësi dhe blerësi janë i njëjti person.
Kjo faturë regjistrohet nga KESH edhe në librin e shitjeve dhe në atë të blerjeve.
Në formularin e deklarimit dhe të pagesës së TVSH-së të së njëjtën periudhë tatimore, vlera e tatueshme e energjisë elektrike të importuar, si dhe e TVSH-së së llogaritur për të, raportohen në kutitë përkatëse të importit; në të nëjtën deklaratë të njëjtat vlera raportohen si shitje brenda vendit dhe TVSH e llogaritur për këto shitje.
KESH-i detyrohet të dorëzojë në degën e tatimeve, ku është regjistruar, brenda datës 14 të muajit pasardhës, së bashku me formularin e deklarimit dhe të pagesës së TVSH-së, edhe dokumentet e mëposhtme, në dy kopje:
- Kopje të faturës së shitjes së hartuar, si më lart shpjeguar;
- Kopje të librit të shitjes dhe të blerjes të periudhës përkatëse tatimore;
- Kopje të deklaratës doganore të importit.
KESH-i detyrohet të dorëzojë në degën e doganës përkatëse, brenda datës 25 të muajit pasardhës, për mbylljen e llogarive kontabël të importit, një kopje të çdo dokumenti të mëposhtëm:
- Kopje të faturës së shitjes së hartuar;
- Kopje të librit të shitjes dhe të blerjes së periudhës përkatëse tatimore;
- Kopje të FDP-së, të gjitha këto të vulosura nga zyra e TVSH-së.
Mosdërgimi i të gjithë dokumentacionit në degën e doganës u jep të drejtë organeve doganore të pezullojnë aplikimin e kësaj skeme.
3. Pika 7.12 “Importuesit e vegjël” shfuqizohet.
4. Paragrafi i dytë i shkronjës a, në pikën 15.2, shfuqizohet dhe zëvendësohet me paragrafin e formuluar si më poshtë:
“Me autorizim me shkrim nga Drejtoria e Përgjithshme e Tatimeve, kur gazoili i domosdoshëm për të ushtruar veprimtari ekonomike zë një peshë të konsiderueshme në shpenzimet e bëra nga personi i tatueshëm. Në këtë rast personi i tatueshëm paraqet kërkesë me shkrim në degën përkatëse të tatimeve. Kërkesa shoqërohet me të dhënat e nevojshme për të gjykuar mbi situatën tatimore të personit të tatueshëm, si konsumi mesatar mujori i gazoilit, inventari i makinerive ose mjeteve të transportit, pagesa e taksave për makineritë dhe mjetet e transportit, pagesa e detyrimeve të tjera tatimore (TVSH, tatim mbi fitimin) për vitin në të cilin bëhet kërkesa dhe vitin paraardhës, si dhe një vërtetim për shlyerjen e të gjitha detyrimeve tatimore dhe kontributet nga dega e tatimeve ku personi është regjistruar.
Kërkesa së bashku me dokumentet shoqëruese dërgohet nga personi i tatueshëm në Drejtorinë e Përgjithshme të Tatimeve. Drejtoria e Përgjithshme e Tatimeve brenda 30 ditëve nga data e protokollimit të kërkesës, lëshon ose jo autorizmin për lejimin e kreditimit dhe e dërgon atë zyrtarisht, një kopje në adresë të personit të tatueshëm dhe një kopje degës së tatimeve ku personi i tatueshëm është regjistruar. Autorizimet e lëshuara nga Drejtoria e Përgjithshme e Tatimeve evidentohen në një regjistër të veçantë.”.
5. Ky udhëzim hyn në fuqi me botimin në Fletoren Zyrtare.

